Rosa Garcia Alcon

Rosa María García Alcón (Madril, Madrilgo Erkidegoa, 1957) madrildar dietista eta ekintzaile antifrankista da, diktadura frankistaren biktima izateagatik ezaguna, frankismo berantiarrean tortura jasan duelako.  

 Ibilbidea 
Langile-auzo batean hazi zen, eta 1972an egin zituen lehen borroka-ekintzak, Villar Mir ministroaren hezkuntza-legearen aurkako greba antolatu zuen institutuan, eta pikete gisa hartu zuen parte. 

Madrilgo Unibertsitate Konplutentsean, Medikuntzako ikaslea zela, Espainiako Unibertsitate Federazio Demokratikoan (FUDE) afiliatu zen. Erakunde hori Fronte Iraultzaile Antifaxistakoa eta Patriotakoa (FRAP) zen, eta, diktaduraren aurka borrokatzeko, agitprop ekintza politikoetan hartu zuen parte, kartelak jarriz, egoera politikoaren zein torturen gaineko pintadak eginez eta borroka-jardunaldiak antolatuz.

1975eko abuztuan, hamazortzi urte zituela, Brigada Politiko-sozialeko polizia sekretuek atxilotu eta Puerta del Soleko Segurtasun Zuzendaritza Nagusira eraman zuten. Han, hainbat poliziak torturatu zuten, besteak beste, Antonio González Pacheco, Billy el Niño izenez ezaguna. Atentatu batean parte hartu izana leporatu zioten eta Lege Antiterrorista aplikatu zitzaion, nahiz eta artean onartu gabea izan. Astebete egon zen preso, legeak hirurogeita hamabi ordu baino gehiago uzten ez bazuen ere. Terrorismoaz akusatu zutenez, epaile militar batek bideratu zuen kasua. Lau hilabete eman zituen Yeseriasko kartzelan, eta han ikasten utzi zioten, baina ez ziotenez azterketa ofizialak egiten utzi, ikasturtea galdu zuen. Kartzelan, frankismoaren azken exekuzioen aurkako protestetan parte hartzeko aukera izan zuen beste preso batzuekin batera. Hain zuzen, bat egin zuen Concepción Tristán López eta María Jesús Dasca Pénelesekin, heriotzara kondenatutako azken bi emakumeekin (30 urteko kartzela-zigorra ezarri zioten), eta Silvia Carretero eta Maruxa, José Luis Sánchez Bravoren eta Xosé Humberto Baenaren lankideekin (azken horietako biak exekutatuak). 1975eko abenduan, baldintzapeko askatasuna lortu zuen 30.000 pezetako fidantza ordainduta. Ordena Publikoko Auzitegiko Gómez Chaparro epaileak bi urteko kartzela-zigorra ezarri zion, baina indultua aplikatu zitzaion 1976an.

2018an, torturatutako beste hamazazpi lagunekin batera, Antonio González Pachecoren (Billy el Niño) aurkako kereila jarri zuen, tortura horiek gizateriaren aurkako krimenak zirela argudiatuz, eta, beraz, ez zirela preskribatzen eta ezin zirela amnistiaren xede izan, baina kereila ez zen onartua izan eta artxibatu egin zen. Hurrengo urratsa Espainiako Konstituzio Auzitegian errekurtsoa jartzea izan zen, babes judizial eraginkorra lortzeko eskubide konstituzionala urratu zelako, baina ez zen onartu. Ondoren, 2022an, Luis Suárez-Carreño eta Chato Galanteren kasua Nazio Batuen Erakundeko (NBE) Giza Eskubideen Batzordearen aurrera eraman zuten.

2018ko urriaren 10ean, Fernando González 'Gonzok' kazetariak elkarrizketa egin zion García Alcóni La sexta kateko El Intermedio telebista saioan, non Antonio González Pachecok (Billy el Niño) egindako torturen berri eman zuen.

2023ko irailaren 15ean, Madrileko Instrukzioko 50. epaitegian, Ana María Iguácel Pérez magistratuaren eskutik, Espainian izapidetzeko onartu zen lehen auzi kriminalean, testigu gisa deklaratu zuen Julio Pacheco Yepesek José Manuel Villarejoren eta Brigada Politiko Sozial Frankistako beste kide batzuen aurka egindako krimen frankistengatik. Eskaera horren berri eman zuten nazioarteko hedabideek.

'La Comuna presxs y errepresaliadx  por la dictadura franquista' izeneko elkartearen presidentetza hartu zuen eta frankismoaren biktimei buruzko hitzaldi, mahai-inguru eta bestelako ekitaldietan parte hartu ohi du. CEAQUAko kide ere bada, Frankismoaren krimenen aurkako Argentinako kereila babesten duen koordinakundean, zeinek 600 salaketa eta kereila baino gehiago jarri dituen.

 Dietista 
Bere bizitza profesionala dietetikaren eta nutrizioaren eremura bideratu du. Madrilgo Unibertsitate Konplutentsean kolaboratzaile eta Espainiako Dietetika eta Elikadura Zientzietako idazkari zientifikoa izan da, eta dietetika eta nutrizioari buruzko zenbait artikulu zientifiko argitaratu ditu.

 Erreferentziak 

 Kanpo estekak 

 Rosa García Alcónen artikuluak Lo que somos lanean
 Rosa García Alcónen argitalpenak Dialnet-en

Kategoria:Madrildarrak
Kategoria:Emakume nutrizionistak
Kategoria:Emakume ekintzaileak
Kategoria:Torturatuak
Kategoria:Antifrankistak
Kategoria:Diktadura frankistaren errepresioaren biktimak
Kategoria:Madrilgo Complutense Unibertsitateko ikasleak